Цонка Илиева
Реликви

chitanka.info

И ще остане във душата ми момичето,

което никога със кукли не заспа,

а с житни плитки и очи-метличини

с момчета лудо тичаше в игри.

„Разказваше“ за бягство и страхливост,

„наказваше“ със смърт за клевета

във порива си светъл да открива

най-хубавите истини в света.

Но детството отмина със игрите,

момичето е станало жена,

на много болки удря се в стените,

но не смени то лудата глава.

А неотстъпно с чувства неразбити

все мери ръст по силни рамена

и пази на детинството мечтите

като големи, светли знамена.

Ще си остане във душата ми момичето,

което никога със кукли не игра.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.